Et frivilligt sundhedstjek af ansatte i private virksomheder i Mariagerfjord Kommune viser, at hver tredje medarbejder har sundhedsmæssige udfordringer. Sundhedstjekket er et kommunalt tilbud, og det har været noget af en øjenåbner for både medarbejdere og ledelse. Virksomhederne udnytter nu opmærksomheden til at sætte gang i flere sundhedsinitiativer – gevinsten er færre sygedage og bedre arbejdsmoral. Smøger og fed mad For mange smøger og for meget fed mad. Det var konklusionerne på det sundhedstjek, Dennis Pedersen fik af Mariagerfjord Kommune. - Jeg synes da, det var spændende og interessant at få muligheden for det, og så i arbejdstiden også. Det gør måske, at flere griber chancen, siger Dennis Pedersen, der er smed hos JKF Industri A/S. Han er en af 80 medarbejdere hos ventilationsproducenten JKF i Als, der udnytter kommunens tilbud om sundhedstjek til at sætte det på arbejdspladsens dagsorden. I receptionen sidder Hanne Weller, på et af de nye sundhedstiltag – en ’deskbike’. Så er jeg jo fri for at gå den tur eller løbe en tur, når jeg kommer hjem, hvis jeg har brugt cyklen her, siger Hanne Weller. Handler ikke om at pege fingre 22 virksomheder har tilmeldt sig Kommunens ’Syn for Sagen’-projekt, som flere arbejdsgivere har videreudviklet. - Vi er ikke ude på at pege fingre. Det handler faktisk mere om at sige, at det er helbredet, vi snakker om – det er ikke sundhed. Så det handler om alment velvære, og hvordan vi får det bedre med os selv i hverdagen, siger Jacob Bøhme Christensen, der er direktør i JKF Industri A/S. Ambitionen er, at bedre sundhed både giver gladere medarbejdere, færre sygedage, og dermed sundere tal på bundlinjen. - Vi kan også se det på bundlinjen i forhold til sygedagpenge i kommunen. Og når virksomhederne så er motiverede for at gøre noget ved det, er vi også med som en medspiller, og så har vi en samproduktion, hvor det både kan betale sig for virksomhederne, kommunen og den enkelte borger selv, siger Edin Hajder (Socialdemokratiet), der er formand for udvalget for arbejdsmarked og uddannelse i Mariagerfjord Kommune. Projektet er finansieret med to millioner kroner fra satspuljemidlerne, og kører frem til juli næste år.
Virksomhederne følger ivrigt op på Mariagerfjord Kommunes helbredstjek af de ansatte.